CELEX: 32017D0666
Language: el
Date: 2017-04-06 00:00:00
Title: Απόφαση (ΚΕΠΠΑ) 2017/666 του Συμβουλίου, της 6ης Απριλίου 2017, για τη τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας

7.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 94/42
            
         ΑΠΌΦΑΣΗ (ΚΕΠΠΑ) 2017/666 ΤΟΥ ΣΥΜΒΟΥΛΊΟΥ
   της 6ης Απριλίου 2017
   για τη τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 27 Μαΐου 2016, το Συμβούλιο εξέδωσε την απόφαση (ΚΕΠΠΑ) 2016/849 (1) για την επιβολή περιοριστικών μέτρων κατά της Λαοκρατικής Δημοκρατίας της Κορέας («ΛΔΚ»), με την οποία, μεταξύ άλλων, τέθηκαν σε εφαρμογή οι αποφάσεις 1718 (2006), 1874 (2009), 2087 (2013), 2094 (2013) και 2270 (2016) του Συμβουλίου Ασφαλείας των Ηνωμένων Εθνών.
            
         
               (2)
            
            
               Στις 30 Νοεμβρίου 2016, το Συμβούλιο Ασφαλείας των ΗΕ εξέδωσε την απόφαση 2321 (2016), με την οποία εξέφρασε τη βαθύτατη ανησυχία του για την πυρηνική δοκιμή που διεξήγαγε η ΛΔΚ στις 9 Σεπτεμβρίου 2016 κατά παράβαση των σχετικών αποφάσεων του Συμβουλίου Ασφαλείας των ΗΕ, καταδίκασε περαιτέρω τις συνεχιζόμενες δραστηριότητες της ΛΔΚ με πυρηνικούς και βαλλιστικούς πυραύλους και τις χαρακτήρισε σοβαρές παραβάσεις των σχετικών αποφάσεων του Συμβουλίου Ασφαλείας των ΗΕ και έκρινε ότι παρόμοιες δραστηριότητες εξακολουθούν να συνιστούν σαφή απειλή για τη διεθνή ειρήνη και ασφάλεια στην περιοχή και πέραν αυτής.
            
         
               (3)
            
            
               Στις 12 Δεκεμβρίου 2016, το Συμβούλιο ενέκρινε συμπεράσματα που καταδίκαζαν έντονα τις πυρηνικές δοκιμές και τις πολυάριθμες εκτοξεύσεις βαλλιστικών πυραύλων που πραγματοποίησε η ΛΔΚ το 2016 και στα οποία αναφερόταν ότι αυτές συνιστούν σοβαρή απειλή για τη διεθνή ειρήνη και ασφάλεια και υπονομεύουν το παγκόσμιο καθεστώς μη διάδοσης και αφοπλισμού, το οποίο η Ένωση υποστηρίζει σταθερά επί δεκαετίες.
            
         
               (4)
            
            
               Λόγω των ενεργειών της ΛΔΚ, που θεωρούνται σοβαρή απειλή για τη διεθνή ειρήνη και ασφάλεια στην περιοχή και πέραν αυτής, το Συμβούλιο αποφάσισε να επιβάλει πρόσθετα περιοριστικά μέτρα.
            
         
               (5)
            
            
               Το Συμβούλιο αποφάσισε να επεκτείνει την απαγόρευση των επενδύσεων στη ΛΔΚ και με τη χώρα αυτή σε νέους τομείς και συγκεκριμένα στη βιομηχανία των συμβατικών όπλων, στη μεταλλουργία, την κατεργασία μετάλλων και στην αεροδιαστημική.
            
         
               (6)
            
            
               Το Συμβούλιο συμφώνησε να απαγορεύσει την παροχή ορισμένων υπηρεσιών σε πρόσωπα ή οντότητες στη ΛΔΚ. Η απαγόρευση αυτή σχετίζεται με υπηρεσίες πληροφορικής και σχετικές υπηρεσίες, με υπηρεσίες συναφείς με την εξόρυξη, με υπηρεσίες συναφείς με τη μεταποίηση στη χημική βιομηχανία, στη βιομηχανία εξόρυξης και στη βιομηχανία διύλισης και με άλλους τομείς στους οποίους η Ένωση έχει απαγορεύσει τις επενδύσεις.
            
         
               (7)
            
            
               Το Συμβούλιο επαναλαμβάνει την έκκλησή του προς τη ΛΔΚ να προσέλθει εκ νέου σε αξιόπιστο και ουσιαστικό διάλογο με τη διεθνή κοινότητα, ιδίως στο πλαίσιο των εξαμερών συνομιλιών, να παύσει τις προκλητικές της ενέργειες και να εγκαταλείψει όλα τα πυρηνικά όπλα και τα υφιστάμενα πυρηνικά προγράμματα κατά τρόπο πλήρη, επαληθεύσιμο και μη αναστρέψιμο.
            
         
               (8)
            
            
               Απαιτείται περαιτέρω δράση της Ένωσης για την εφαρμογή ορισμένων μέτρων που προβλέπει η παρούσα απόφαση.
            
         
               (9)
            
            
               Η απόφαση (ΚΕΠΠΑ) 2016/849 θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση (ΚΕΠΠΑ) 2016/849 τροποποιείται ως εξής:
   
               1)
            
            
               Στο άρθρο 11 παράγραφος 2, το στοιχείο α) αντικαθίσταται από το ακόλουθο κείμενο:
               
                           «α)
                        
                        
                           η απόκτηση ή η διεύρυνση συμμετοχής σε οποιεσδήποτε οντότητες στη ΛΔΚ ή σε οντότητες της ΛΔΚ ή σε οντότητες που τελούν υπό την κυριότητα οντοτήτων της ΛΔΚ εκτός της ΛΔΚ που συμμετέχουν σε δραστηριότητες που συνδέονται με δραστηριότητες ή προγράμματα της ΛΔΚ που έχουν σχέση με πυρηνικά όπλα, βαλλιστικούς πυραύλους ή άλλα όπλα μαζικής καταστροφής ή με τη βιομηχανία συμβατικών όπλων ή σε δραστηριότητες στους τομείς της εξόρυξης, της διύλισης και της χημικής βιομηχανίας, στη μεταλλουργία και την κατεργασία μετάλλων και στην αεροδιαστημική, συμπεριλαμβανομένης της πλήρους απόκτησης των οντοτήτων αυτών και την απόκτησης μετοχών ή άλλων αξιογράφων συμμετοχικής φύσης,».
                        
                     
         
               2)
            
            
               Στο άρθρο 11 παράγραφος 2, το στοιχείο δ) αντικαθίσταται από το ακόλουθο κείμενο:
               
                           «δ)
                        
                        
                           η παροχή επενδυτικών υπηρεσιών που συνδέονται άμεσα ή έμμεσα με τις δραστηριότητες που αναφέρονται στα στοιχεία α) έως γ).».
                        
                     
         
               3)
            
            
               Παρεμβάλλεται το ακόλουθο κεφάλαιο:
               «ΚΕΦΑΛΑΙΟ Vα
               
                  ΠΕΡΙΟΡΙΣΜΟΙ ΣΤΗΝ ΠΑΡΟΧΗ ΥΠΗΡΕΣΙΩΝ
               
               Άρθρο 22α
               1.   Απαγορεύονται η παροχή υπηρεσιών συναφών με την εξόρυξη και η παροχή υπηρεσιών συναφών με τη μεταποίηση στη χημική βιομηχανία, τη βιομηχανία εξόρυξης και διύλισης στη ΛΔΚ από υπηκόους των κρατών μελών ή από το έδαφος των κρατών μελών, είτε οι υπηρεσίες προέρχονται από το έδαφος των κρατών μελών είτε όχι.
               2.   Κατά παρέκκλιση από την παράγραφο 1, οι αρμόδιες αρχές των κρατών μελών μπορούν να επιτρέψουν την παροχή υπηρεσιών συναφών με την εξόρυξη και την παροχή υπηρεσιών συναφών με τη μεταποίηση στη χημική βιομηχανία, στη βιομηχανία εξόρυξης και στη βιομηχανία διύλισης, κατά τον βαθμό που οι υπηρεσίες αυτές προορίζονται να χρησιμοποιηθούν αποκλειστικά για αναπτυξιακούς σκοπούς που αντιμετωπίζουν άμεσα τις ανάγκες του άμαχου πληθυσμού ή για την προαγωγή της αποπυρηνικοποίησης.
               3.   Η Ένωση λαμβάνει τα αναγκαία μέτρα, προκειμένου να καθοριστούν οι σχετικές υπηρεσίες που καλύπτονται από τις παραγράφους 1 και 2.
               Άρθρο 22β
               Η απαγόρευση που προβλέπεται στο άρθρο 22α δεν θίγει την εκτέλεση, έως τις 9 Ιουλίου 2017, συμβάσεων που έχουν συναφθεί πριν από τις 8 Απριλίου 2017 ή συμπληρωματικών συμβάσεων αναγκαίων για την εκτέλεση των εν λόγω συμβάσεων.
               Άρθρο 22γ
               1.   Απαγορεύεται η παροχή υπηρεσιών πληροφορικής και σχετικών υπηρεσιών στη ΛΔΚ από υπηκόους των κρατών μελών ή από το έδαφος των κρατών μελών, είτε οι υπηρεσίες προέρχονται από το έδαφος των κρατών μελών είτε όχι.
               2.   Η παράγραφος 1 δεν ισχύει αναφορικά με υπηρεσίες πληροφορικής και σχετικές υπηρεσίες οι οποίες παρέχονται αποκλειστικά για να χρησιμοποιηθούν από διπλωματική ή προξενική αποστολή ή διεθνή οργανισμό που χαίρει ασυλίας σύμφωνα με το διεθνές δίκαιο.
               3.   Η παράγραφος 1 δεν ισχύει αναφορικά με υπηρεσίες πληροφορικής και σχετικές υπηρεσίες οι οποίες παρέχονται αποκλειστικά για αναπτυξιακούς σκοπούς και αντιμετωπίζουν άμεσα τις ανάγκες του άμαχου πληθυσμού ή για την προαγωγή της αποπυρηνικοποίησης από δημόσιους φορείς ή από νομικά πρόσωπα, οντότητες ή φορείς που λαμβάνουν δημόσια χρηματοδότηση από την Ένωση ή από τα κράτη μέλη.
               4.   Σε περιπτώσεις που δεν καλύπτονται από την παράγραφο 3 και κατά παρέκκλιση από την παράγραφο 1, τα κράτη μέλη μπορούν να χορηγούν άδεια για την παροχή υπηρεσιών πληροφορικής και σχετικών υπηρεσιών οι οποίες παρέχονται αποκλειστικά για αναπτυξιακούς σκοπούς που αντιμετωπίζουν άμεσα τις ανάγκες του άμαχου πληθυσμού ή για την προαγωγή της αποπυρηνικοποίησης.
               5.   Η Ένωση λαμβάνει τα αναγκαία μέτρα, προκειμένου να καθοριστούν οι σχετικές υπηρεσίες που καλύπτονται από την παράγραφο 1.
               Άρθρο 22δ
               Η απαγόρευση που προβλέπεται στο άρθρο 22γ δεν θίγει την εκτέλεση, έως τις 9 Ιουλίου 2017, συμβάσεων που έχουν συναφθεί πριν από τις 8 Απριλίου 2017 ή συμπληρωματικών συμβάσεων αναγκαίων για την εκτέλεση των εν λόγω συμβάσεων.».
            
         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
   
      Βρυξέλλες, 6 Απριλίου 2017.
      
         
            Για το Συμβούλιο
         
         
            Ο Πρόεδρος
         
         L. GRECH
      
   
   
      (1)  Απόφαση (ΚΕΠΠΑ) 2016/849 του Συμβουλίου, της 27ης Μαΐου 2016, για την επιβολή περιοριστικών μέτρων κατά της Λαοκρατικής Δημοκρατίας της Κορέας και για την κατάργηση της απόφασης 2013/183/ΚΕΠΠΑ (ΕΕ L 141, 28.5.2016, σ. 79).